**MAANINKAJÄRVEN KOULUN JÄRJESTYSSÄÄNNÖT**

**1 Järjestyssääntöjen tarkoitus ja soveltaminen**

*Järjestyssääntöjen tarkoituksena on edistää koulun sisäistä järjestystä, opiskelun esteetöntä sujumista sekä kouluyhteisön turvallisuutta ja viihtyisyyttä (Opetushallitus).*

* Järjestyssääntöjen tarkoituksena on taata Maaninkajärven koulun turvallinen ja viihtyisä kouluympäristö, jossa kaikkien yhteisön jäsenten on hyvä työskennellä.

**2 Oppilaan oikeudet ja velvollisuudet**

**Oppilaiden yhdenvertaisuus ja tasa-arvo sekä muut oikeudet**

*Perusopetuksen oppilaalla on sivistykselliset perus- ja ihmisoikeudet, kuten oikeus maksuttomaan perusopetukseen, oikeus yhdenvertaiseen ja tasa-arvoiseen kohteluun, oikeus henkilökohtaiseen vapauteen ja koskemattomuuteen sekä oikeus yksityiselämän suojaan (Opetushallitus).*

* Perusopetuslain 7 luvusta löytyvät säännökset oppivelvollisuudesta sekä oppilaan oikeuksista ja velvollisuuksista <http://www.finlex.fi/fi/laki/ajantasa/1998/>.

Oppilaalla on oikeus mm.

* Yhdenvertaiseen ja tasa-arvoiseen kohteluun
* Maksuttomaan opetukseen
* Turvalliseen oppimisympäristöön

**Oppilaan velvollisuudet**

*Oppivelvollisuusikäisen oppilaan velvollisuus on osallistua opetukseen, kunnes oppivelvollisuus on suoritettu. Oppilaan velvollisuus on suorittaa tehtävänsä tunnollisesti ja käyttäytyä asiallisesti. Oppilaan velvollisuus on osallistua opetukseen, ellei hänelle ole myönnetty lupaa poissaoloon (Opetushallitus).*

Oppilaalla on velvollisuus

* Osallistua opetukseen mikäli hänelle ei ole myönnetty lupaa poissaoloon
* Suorittaa tehtävänsä tunnollisesti
* Käyttäytyä asiallisesti
* Noudattaa koulun järjestyssääntöjä

**3 Turvallisuus, viihtyisyys ja opiskelun esteetön sujuminen**

**Hyvä käytös**

*Järjestyssäännöissä sovitaan hyvien tapojen mukaisesta käyttäytymisestä, kuten toisten huomioon ottaminen, työ- ja opiskelurauhan edistäminen ja kunnioittaminen, tervehtiminen sekä ohjeiden noudattaminen ja hyvien ruokailutapojen noudattaminen sekä sovituista ajoista kiinni pitämisestä ja täsmällisyydestä. Toisesta henkilöstä, työstä tai tuotoksesta otettua valokuvaa tai videota ei saa julkaista ilman tämän lupaa internetissä, sosiaalisessa mediassa tai muussa julkisessa paikassa. Suosittelemme, ettei kouluun tuotaisi arvoesineitä, makeisia ja energiajuomia (Opetushallitus).*

* Pyrin parhaani mukaan ottamaan huomioon toiset ja olemaan suvaitsevainen.
* En kiusaa toisia ja kerron havaitsemastani kiusaamisesta kouluyhteisön aikuiselle.
* Edistän työrauhaa omalla toiminnallani ja yrittämällä parhaani.
* Kiinnitän huomiota asialliseen kielenkäyttöön ja käyttäydyn hyvin.
* Kunnioitan toisen yksityisyyden suojaa niin henkilön kuin hänen tuotoksiensa osalta.
* Kunnioitan yhteisiä työaikoja ja olen täsmällinen. Lukukauden aikana viidestä myöhästymisestä seuraa kasvatuskeskustelu ensisijaisena puuttumiskeinona.

**Oleskelu ja liikkuminen**

*Välitunnit vietetään lukuvuosittain oppilaiden kanssa kerrattavilla välituntialueilla. Poistuminen koulun alueelta koulupäivän aikana ilman opetukseen liittyvää tai muuta perusteltua syytä on kielletty. Koulumatkoilla noudatetaan liikennesääntöjä ja koulukuljetuksissa käyttäydytään asiallisesti ja noudatetaan hyviä tapoja (Opetushallitus).*

* Työpäivän kolmen ensimmäisen ja kahden viimeisen oppitunnin välissä on siirtymävälitunnit. Koulupäivän kaksi viimeistä tuntia voidaan pitää yhteen ryhmän ja opettajan päätöksellä.
* Siirtymävälitunneilla siirrytään seuraavalle oppitunnille.
* Ruokailun jälkeen on ulkovälitunti, pakkasraja on -15⁰C.
* Neljännen oppitunnin jälkeen luokilla 7-9 on toimintavälitunti, joka vietetään urheilutalolla hyvä käytös huomioiden tai ulkona välituntialueella.
* Välituntialue on koulurakennuksen ja urheilutalon rajaama piha-alue.
* Oppilas saa poistua koulun alueelta ainoastaan poikkeustapauksessa huoltajan kirjallisella luvalla.

**Siisteydestä ja ympäristöstä huolehtiminen**

*Koulun omaisuudesta, oppimateriaaleista ja omista tavaroista on huolehdittava hyvin sekä kunnioitettava toisen omaisuutta. Roskaaminen ja koulun omaisuuden turmeleminen on kiellettyä. Oppilaalla on velvollisuus vahingon korvaamiseen ja likaamansa tai epäjärjestykseen saattamansa koulun omaisuuden puhdistamiseen tai järjestämiseen (Opetushallitus).*

* Huolehdin hyvin käyttämistäni materiaaleista ja tavaroista.
* Kunnioitan koulun ja toisten omaisuutta.
* Pidän omalta osaltani koulurakennuksen ja koulun ympäristön siistinä ja kunnossa.

**Turvallisuus**

*Koulutyön turvallisuus edellyttää jokaiselta turvallisuuteen liittyvästä viasta tai puutteesta ilmoittamista koulun henkilökuntaan kuuluvalle. Tässä voidaan määrätä esimerkiksi polkupyörän, mopon tai suksien säilyttämispaikasta tai kiellosta heittää lumipalloja koulun pihalla, turvallista oppimisympäristöä edistävät ohjeet välitunnilla käyttäytymisestä ja esimerkiksi mainita kameravalvonnasta koulun alueella (Opetushallitus).*

* Polkupyörät ja talviliikuntavälineet säilytetään niille tarkoitetussa ulkovarastossa tai niille osoitetussa paikassa sisätiloissa.
* Mopot säilytetään parkkialueella mopoille osoitetulla parkkialueella.
* Lumipallojen heittely välituntialueella on kielletty muulloin kuin valvottuna siihen tarkoitettuun maaliin heitettäessä.
* Välitunneille siirrytään rauhallisesti ja noudatetaan erityistä varovaisuutta.
* Ulkovälitunnille siirrytään oma-aloitteisesti heti välitunnin alettua.
* Koulun turvallisuutta ja asianmukaista kunnossapysymistä varten on valvontakamerajärjestelmä.

**Tietokoneen, matkapuhelinten ja muiden mobiililaitteiden käyttö**

*Koulu voi määrätä koulun tietokoneiden, matkapuhelinten ja muiden mobiililaitteiden, internetin ja koulun tietoverkon käytöstä sekä oppilaan omien laitteiden käytöstä**oppituntien tai muun opetussuunnitelman mukaisen opetuksen aikana. Koulu voi kieltää mobiililaitteen käytön oppituntien tai muun opetussuunnitelman mukaisen opetuksen aikana opetusta häiritsevänä (Opetushallitus).*

* Tietokoneita, matkapuhelimia tai muita mobiililaitteita voidaan käyttää opetustilanteissa opettajan luvalla.

**Päihteet ja vaaralliset esineet**

*Lailla kiellettyjen, vaarallisten tai omaisuuden vahingoittamiseen tarkoitettujen esineiden tai aineiden tuominen kouluun on kiellettyä. Kiellettyä on muun muassa alkoholin, tupakkalain tarkoittamien tupakan ja tupakkatuotteiden, huumausainelain tarkoittamien huumausaineiden, veitsien, ampuma-aseiden, voimakkaiden laserosoittimien sekä vastaavien esineiden ja aineiden kouluun tuominen (Opetushallitus).*

* Opettaja tai rehtori ilmoittaa päihteiden tai vaarallisten aineiden tai esineiden hallussapidosta oppilaan huoltajalle.
* Rehtori tai opettaja voi ottaa häiritsevät tai vaaralliset esineet tai aineet tarvittaessa haltuunsa.

**Kurinpito**

*Kurinpitokeinot ja kasvatuskeskustelun käyttäminen kuvataan opetussuunnitelmassa. Koulun keinoja puuttua epäasialliseen käyttäytymiseen ovat kasvatuskeskustelu ensisijaisena puuttumiskeinona, jälki-istunto, kirjallinen varoitus ja oppilaan erottaminen koulusta määräajaksi.*

*Opettajalla ja rehtorilla on oikeus tarkastaa opiskelijan tavarat****.*** *Rehtori tai opettaja voi ottaa häiritsevät tai vaaralliset esineet tai aineet tarvittaessa haltuunsa. Koulun rehtorilla ja opettajalla on velvollisuus ilmoittaa tietoonsa tulleesta koulussa tai koulumatkalla tapahtuneesta häirinnästä, kiusaamisesta tai väkivallasta niihin syyllistyneen ja niiden kohteena olevan oppilaan huoltajalle tai muulle lailliselle edustajalle (Opetushallitus).*

* Koulun käyttämät keinot puuttua epäasialliseen käyttäytymiseen ovat
  + opettajan tai rehtorin nuhtelu ja yhteistyö huoltajien kanssa
  + oppilaan määrääminen kasvatuskeskusteluun
  + oppilaan määrääminen jälki-istuntoon enintään kahdeksi tunniksi
  + kurinpitorangaistuksena oppilaalle määrättävä kirjallinen varoitus
  + jos rikkomus on vakava tai oppilas jatkaa epäasiallista käyttäytymistä, oppilaan määräaikainen erottaminen koulusta enintään kolmeksi kuukaudeksi
* Kasvatuskeskustelun määrää opettaja tai rehtori. Kasvatuskeskusteluja hoitaa pääasiassa lukuvuosittain päätetty opettajakunnan jäsen, jonka tehtävänä on seurata kouluyhteisön hyvinvointia ja turvallisuutta erityisesti kasvatuskeskustelujen osalta.

**4 Järjestyssääntöjen seuranta ja tarkistaminen**

* Järjestyssäännöt ovat Maaninkajärven koulun lukuvuositiedotteessa ja koulun kotisivulla peda.netissä. Järjestyssäännöt kerrataan jokaisen ryhmän kanssa lukuvuoden alussa luokanohjaajan tunnilla.
* Järjestyssääntöjen toimivuutta ja vaikuttavuutta seurataan ja ne tarkistetaan vähintään lukuvuosittain.